EUTELSAT 117 West B
EUTELSAT 117 West B (sākotnējais nosaukums Satmex 9) ir Francijas uzņēmuma Eutelsat sakaru pavadonis, kas paredzēts sakaru nodrošināšanai Latīņamerikā. Orbītā palaists 2016. gada jūnijā. 2013. gada jūlijā Meksikas sakaru operators Satelites Mexicanos S.A.B. de C.V. (Satmex) ASV uzņēmumam Boeing Satellite Systems pasūtīja pavadoni Satmex 9. 2014. gada janvārī uzņēmumu Satmex nopirka Eutelsat. Maijā visi Satmex pavadoņi tika pārdēvēti. Vēl neizgatavotais Satmex 9 ieguva nosaukumu EUTELSAT 117 West B. Pavadonim uzstādīti 48 Ku joslas raidītāji. Tam ir iebūvēta arī Wide-Area Augmentation System (WAAS) aparatūra, kas ļauj ASV Federālajai aviācijas administrācijai uzlabot drošību aviācijā.